Diari Oficial de la Generalitat Valenciana


Sumari del DOGV 6719, del 22-02-2012 (2012/1733)

RESOLUCIÓ de 3 de febrer de 2012, de la Direcció General d'Ordenació i Centres Docents, per la qual es regula l'aplicació del Portfolio Europeu de les Llengües electrònic, e-PEL(+14), als centres d'Educació Secundària, de Formació de Persones Adultes i a les escoles oficials d'idiomes de la Comunitat Valenciana i s'establixen els requisits per a la seua aplicació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6719

Data del DOGV
:   22-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1733


Data del document
:   03-02-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Correcció d'errades

 Descriptors 

:   * legislació
    * programa d'ensenyament
    * ensenyament d'idiomes
    * centre d'ensenyament

RESOLUCIÓ de 3 de febrer de 2012, de la Direcció General d'Ordenació i Centres Docents, per la qual es regula l'aplicació del Portfolio Europeu de les Llengües electrònic, e-PEL(+14), als centres d'Educació Secundària, de Formació de Persones Adultes i a les escoles oficials d'idiomes de la Comunitat Valenciana i s'establixen els requisits per a la seua aplicació. [2012/1733]
La Llei Orgànica 2/2006, de 3 de maig, d'Educació (LOE) establix les etapes, nivells, cicles i graus del sistema educatiu espanyol no universitari, l'ordenació i els seus principis pedagògics. En el Preàmbul, es recull entre els objectius marcats per la Unió Europea i la UNESCO, obrir els sistemes d'educació i formació al món exterior, la qual cosa exigix, entre d'altres consideracions, millorar l'aprenentatge d'idiomes estrangers, augmentar la mobilitat i els intercanvis i reforçar la cooperació europea.
L'article 2 de la mateixa Llei Orgànica establix com un dels principis i finalitats de l'educació "la capacitació per a la comunicació en la llengua oficial i cooficial, si n'hi ha, i en una o més llengües estrangeres".
D'altra banda, l'article 66 assenyala entre els objectius de l'educació de persones adultes "desenrotllar les seues capacitats personals, en els àmbits expressiu, comunicatiu, de relació interpersonal i de construcció del coneixement".
El Reial Decret 1631/2006, de 29 de desembre, pel qual s'establixen els ensenyaments mínims corresponents a l'Educació Secundària Obligatòria, regula la definició de les competències bàsiques que l'alumnat ha d'assolir en esta etapa, entre les quals té un paper destacat la competència en comunicació lingüística.
El Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria a la Comunitat Valenciana, que desplega el Reial Decret 1631/2006, de 29 de desembre, pel qual s'establixen els ensenyaments mínims corresponents a l'Educació Secundària Obligatòria, en l'article 4, marca entre els objectius de l'ensenyament per a esta etapa:
j) Comprendre i expressar-se en una o més llengües estrangeres de manera apropiada.
Al mateix Decret es destaquen com a referent clau per a l'establiment del currículum de llengües estrangeres per a esta etapa les pautes marcades pel Consell d'Europa en el Marc Europeu Comú de Referència per a les Llengües (MECR), on es fixen les directrius per a l'ensenyament/aprenentatge de llengües i per a l'avaluació de competències en les diferents llengües d'un parlant.
Després de la publicació del MECR, el Consell d'Europa dissenyà un instrument per a la seua aplicació didàctica: el Portfolio Europeu de les Llengües (PEL). Es tracta d'un document personal per a enregistrar, arxivar les produccions lingüístiques, autoavaluar habilitats lingüístiques, anotar avanços en l'aprenentatge de llengües i reflexionar sobre les experiències personals de contacte amb altres llengües i cultures.
En el curs 2004-2005 s'inicià a la Comunitat Valenciana l'experimentació de l'ús del PEL en centres d'Educació Infantil i Primària, d'Educació Secundària i en Escoles Oficials d'Idiomes.
Els resultats de l'experimentació realitzada a la Comunitat Valenciana i a la resta de comunitats autònomes permeten concloure que el PEL és una eina que millora l'aprenentatge de llengües perquè propicia la coordinació del professorat i la implicació de l'alumnat en el seu procés d'autoaprenentatge a partir d'un procés de reflexió sobre què i com s'aprén, i tot amb un major grau de motivació per als dos col·lectius. A més a més, es relaciona amb diversos aspectes presents en la normativa educativa vigent per a les etapes d'Educació Secundària Obligatòria, Batxillerat, Formació de Persones Adultes i Ensenyaments d'Idiomes de Règim Especial (Escoles Oficials d'Idiomes): el desenvolupament d'una competència comunicativa centrada en l'ús de les llengües, l'establiment d'estratègies per a possibilitar l'autoaprenentatge i la responsabilitat de l'aprenent en el procés, entre d'altres.
Per tot això, seguint les recomanacions del Consell d'Europa en relació a l'aprenentatge i ensenyament de llengües i en virtut de les competències atribuïdes pel Decret 118/2007 de 27 de juliol, del Consell, pel qual s'aprova el reglament orgànic i funcional de la Conselleria d'Educació, Formació i Ocupació, resolc:
Primer. Objecte i àmbit d'aplicació
La present resolució té com a finalitat promoure i coordinar l'aplicació del Portfolio Europeu de les Llengües electrònic, e-PEL(+14), als centres d'Educació Secundària, de Formació de Persones Adultes i Escoles Oficials d'Idiomes de la Comunitat Valenciana, així com establir els requisits per a l'autorització de nous centres.
Segon. Descripció i objectius del Portfolio Europeu de les Llengües
1. El Portfolio Europeu de les Llengües (PEL) és un document personal, basat en el MECR i promogut pel Consell d'Europa, en què les persones que aprenen o han aprés una llengua poden registrar les seues experiències d'aprenentatge de llengües i cultures i reflexionar-hi.
2. Este document servix a l'estudiant per a anotar els seus avanços, marcar-se noves fites, reconéixer com i quan aprén dins i fora del centre escolar, a partir de la reflexió sobre les seues experiències personals i la valoració dels seus progressos. A més a més, servix per a afavorir la seua autonomia, millorar la seua autoestima i potenciar el desenrotllament d'estratègies d'aprenentatge. D'altra banda, el PEL és també una ferramenta per al professorat ja que afavorix la seua actualització metodològica en l'ensenyament de les llengües i facilita la coordinació i l'intercanvi d'experiències amb altres docents del mateix centre i d'altres centres educatius que l'apliquen.
3. L'aplicació en l'aula del PEL té com a finalitat:
a) Promoure l'aprenentatge d'idiomes i el respecte a la diversitat lingüística per a aconseguir que els ciutadans de la Comunitat Valenciana puguen comunicar-se almenys en dos idiomes europeus a més de les dos llengües oficials.
b) Afavorir pràctiques metodològiques que contribuïsquen a la millora de la competència lingüística en les diverses llengües que utilitza l'alumnat dels centres que s'acullen a esta resolució per a:
- Millorar l'ensenyament i aprenentatge de les llengües amb l'ús del PEL com una ferramenta metodològica per al professorat de llengües que permeta augmentar la motivació dels estudiants per a aprendre'n d'altres i millorar la seua capacitat de comunicació.
- Utilitzar el PEL com a instrument d'autoavaluació que motive els estudiants a reflexionar sobre quins són els seus objectius d'aprenentatge lingüístic. A partir d'estos objectius, l'alumnat podrà planificar l'activitat discent i iniciar-se en un procés d'aprenentatge autònom.
- Contribuir al desenrotllament de les competències bàsiques establides als currículums de les etapes educatives declarades obligatòries.
- Afavorir el coneixement i l'augment d'experiències plurilingües i interculturals dels aprenents.
4. La validació de la versió espanyola de l'e-PEL(+14) permet generalitzar l'ús d'este document a partir de l'Educació Secundària Obligatòria.
Tercer. Destinataris
Els centres d'Educació Secundària, Formació de Persones Adultes i Escoles Oficials d'Idiomes que vulguen aplicar l'e-PEL(+14) a partir del curs 2012-2013 i complisquen les condicions establides en l'apartat cinc d'esta resolució.
Quart. Aplicació de l'e-PEL(+14)
1. L'aplicació de l'e-PEL(+14) es planteja com un projecte de centre que implica l'equip directiu, el professorat, l'alumnat i les famílies.
2. La presentació de l'e-PEL(+14) en una plataforma informàtica depenent de l'administració educativa afavorirà la seua disponibilitat al llarg de tota l'escolarització de l'alumnat participant en el projecte.
3. Els centres que inicien l'aplicació de l'e-PEL(+14) en el marc d'esta convocatòria podran disposar, si ho consideren necessari, d'unes sessions de formació inicial per a conéixer el funcionament de l'e-PEL(+14) així com les seues implicacions metodològiques per a l'aprenentatge i l'ensenyament de les llengües.
4. Convé que l'aplicació comence des dels nivells inicials de cada etapa i que s'estenga a la resta de manera progressiva.
5. La Conselleria d'Educació, Formació i Ocupació podrà posar a disposició dels centres docents que apliquen l'e-PEL(+14) un espai informàtic virtual que servisca i que facilite l'intercanvi d'activitats i bones pràctiques entre els centres. A més a més, en la mesura de les seues possibilitats facilitarà el contacte entre els centres.
6. L'autorització per a l'aplicació de l'e-PEL(+14) és indefinida mentre el centre complisca les condicions indicades en l'apartat cinc d'esta resolució.
7. Els centres que s'acullen a esta normativa podran rebre un lot de material de suport per a l'aplicació del projecte.
Quint. Condicions de participació
1. Per a la participació del centre en el projecte s'ha de comptar amb l'acord del claustre i l'aprovació del Consell Escolar del centre.
2. Un professor o una professora del centre, preferiblement amb destinació definitiva, ha d'actuar com a coordinador/a i dinamitzador/a de l'aplicació.
3. Cal recopilar en suport electrònic totes les activitats i bones pràctiques que s'elaboren en cada centre per a integrar-les en l'espai per a l'intercanvi que la Conselleria d'Educació, Formació i Ocupació podrà posar a disposició dels centres que apliquen l'e-PEL(+14) i per a la difusió en jornades d'intercanvi d'experiències que es convoquen des de l'administració educativa.
Sext. Sol·licitud i documentació per a l'autorització
1. Els centres docents que desitgen participar en la present Resolució han d'emplenar la sol·licitud que figura en l'annex I, i presentar-la amb data límit de 18 de juny de 2012 a la següent adreça: Conselleria d'Educació, Formació i Ocupació, Direcció General d'Ordenació i Centres Docents, Servici d'Ensenyament en Llengües, av. Campanar, 32, 46733, València.
2. Amb la sol·licitud, han de presentar l'acta de la sessió del Consell Escolar on s'aprova la sol·licitud de l'aplicació del Portfolio Europeu de les Llengües, e-PEL(+14) (annex II) i l'acta de l'acord del Claustre (annex III), per a aplicar el Portfolio Europeu de les Llengües, e-PEL(+14).
Sèptim. Procediment per a l'autorització
1. La Conselleria d'Educació, Formació i Ocupació examinarà tota la documentació presentada i, finalment, autoritzarà mitjançant una Resolució del director general d'Ordenació i Centres Docents els centres que complisquen els requisits per a aplicar l'e-PEL(+14).
2. La Direcció General d'Ordenació i Centres Docents podrà revocar l'autorització concedida als centres que no apliquen el PEL en les condicions que s'establixen en la resolució.
Octau. Actuacions de la Conselleria d'Educació, Formació i Ocupació
1. La Conselleria d'Educació, Formació i Ocupació, a través del Servici d'Ensenyament en Llengües i del Servici de Formació del Professorat, podrà convocar activitats específiques de formació metodològica i procedimental inicial per als centres que participen en l'aplicació de l'e-PEL(+14) i ho sol·liciten.
2. La Conselleria d'Educació, Formació i Ocupació, podrà organitzar periòdicament jornades d'intercanvi d'experiències i bones pràctiques en què podran participar tots els centres que apliquen l'e-PEL(+14). Així mateix, podrà habilitar una plataforma virtual per a difondre-les entre el professorat.
3. La Inspecció d'Educació vetlarà pel compliment de tot allò que s'establix en la present resolució.
València, 3 de febrer de 2012.- El director general d'Ordenació i Centres Docents: Rafael Carbonell Peris.